REGOLAMENT TAL-KUMMISSJONI (KE) Nru 465/2008
tat-28 ta' Mejju 2008
li jimponi, skond ir-Regolament tal-Kunsill (KEE) Nru 793/93, ir-rekwiżiti ta’ l-ittestjar u l-informazzjoni fuq l-importaturi u l-manifatturi ta’ ċerti sustanzi li jistgħu jkunu persistenti, bijoakkumulanti u tossiċi u huma mniżżlin fl-Inventarju Ewropew tas-Sustanzi Kimiċi Kummerċjali Eżistenti
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 793/93 tat-23 ta’ Marzu 1993 dwar il-valutazzjoni u l-kontroll tar-riskji ta’ sustanzi eżistenti (1), u b'mod partikolari l-Artikolu 12(2) tiegħu,
Billi:
(1)
Il-manifatturi u l-importaturi ta’ ċerti sustanzi fl-Inventarju Ewropew tas-Sustanzi Kimiċi Kummerċjali Eżistenti (2) jistgħu jkunu meħtieġa jagħtu iktar tagħrif li jkollhom u/jew jgħaddu s-sustanzi eżistenti minn test meta jkun hemm biżżejjed raġunijiet validi biex jinftiehem li s-sustanza preżenti hija ta’ riskju serju għall-bniedem jew għall-ambjent. Sustanzi persistenti, bioakkumulanti u tossiċi jistgħu jkunu ta’ riskju bħal dan.
(2)
Il-manifatturi u l-importaturi involuti għandhom għalhekk ikunu meħtieġa jipprovdu lill-Kummissjoni bl-informazzjoni li jkollhom fil-pussess tagħhom dwar dawk is-sustanzi.
(3)
Il-manifatturi u l-importaturi kkonċernati għandhom ikollhom jittestjaw is-sustanzi involuti, jiktbu rapport dwar dawk it-testijiet u jibagħtuhom, flimkien mar-riżultati tat-testijiet, lill-Kummissjoni.
(4)
Il-miżuri pprovduti f’dan ir-Regolament huma konformi ma’ l-opinjoni tal-Kumitat stabbilit bl-Artikolu 15 tar-Regolament (KEE) Nru 793/93,
ADOTTAT DAN IR-REGOLAMENT:
Artikolu 1
Manifatturi u importaturi ta’ sustanza waħda jew iktar minn dawk li jistgħu jkunu persistenti, bioakkumulanti u tossiċi, imniżżla fl-Inventarju Ewropew tas-Sustanzi Kimiċi Kummerċjali Eżistenti u stabbilit fl-Anness għal dan ir-Regolament għandhom jibagħtu t-tagħrif speċifikat fl-Anness lill-Kummissjoni fil-limitu ta’ żmien stipulat fih u għandhom iwettqu t-testijiet indikati fl-Anness skond il-protokolli li fih għal kull waħda minn dawn is-sustanzi.
Għandhom jipprovdu wkoll lill-Kummissjoni b'rapport dwar kull test, inklużi r-riżultati tiegħu, sa mhux aktar tard mit-termini ta' skadenza stabbiliti fl-Anness.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta’ Mejju 2008.